IMISLab/GreekWikipedia huggingface dataset:
Νουκλεϊκά οξέα

Τα νουκλεϊκά οξέα (πυρηνικά οξέα) ή νουκλεϊνικά οξέα (εκ του nucleus, που σημαίνει "πυρήνας") είναι σύνθετα βιολογικά μακρομόρια, που αποτελούνται από αλυσίδες νουκλεοτιδίων που περιέχουν γενετική πληροφορία. Τα νουκλεϊκά οξέα βρίσκονται στα κύτταρα όλων των έμβιων οργανισμών και είναι το δεοξυριβονουκλεϊκό οξύ (DNA) και το ριβονουκλεϊκό οξύ (RNA).

 Τα νουκλεϊκά οξέα πήραν την ονομασία τους από τον Φρίντριχ Μίσερ ο οποίος το 1869 ανακάλυψε στους πυρήνες των κυττάρων μια ουσία με συγκεκριμένη όξινη αντίδραση την οποία στα γερμανικά ονόμασε Nuklein (νουκλεΐνη ή πυρηνίνη), δηλαδή ουσία του πυρήνα (εκ του λατινικού nucleus). Άργοτερα το 1889 ο μαθητής του Ρίχαρντ Άλτμαν την μετονόμασε σε Nukleinsäure, που μεταφράζεται στα ελληνικά ως νουκλεϊνικό οξύ, δηλαδή οξύ της νουκλεΐνης. Σταθμός για τη Μοριακή Βιολογία αποτέλεσε η παρουσίαση της δομής του DNA ως διπλής έλικας το 1953 από τους Γουάτσον και Κρικ. Τα νουκλεϊκά οξέα είναι πολυμερείς ενώσεων πολύ μεγάλου μοριακού βάρους. Η δομική τους μονάδα είναι το νουκλεοτίδιο. Τα νουκλεοτίδια είναι συνδεδεμένα με ομοιοπολικούς δεσμούς και δημιουργούν αλυσίδες. Η τριτοταγής δομή του DNA είναι μια διπλή έλικα που περιελίσσεται, ενώ το RNA, που είναι μονόκλωνο (δηλαδή αποτελείται από μία αλυσίδα) μπορεί να σχηματίσει κάποιες τοπικές αναδιπλώσεις. Η σύνδεση των δύο αλυσίδων του δίκλωνου DNA και οι αναδιπλώσεις του μονόκλωνου RNA εξαρτώνται από την αλληλουχία των αζωτούχων βάσεων των νουκλεοτίδιων. Σύμφωνα με τον νόμο της συμπληρωματικότητας των βάσεων, σχηματίζονται 2 δεσμοί υδρογόνου ανάμεσα στις αζωτούχες βάσεις αδενίνη και θυμίνη (στο DNA) και αδενίνη και ουρακίλη (στο RNA) και 3 δεσμοί υδρογόνου ανάμεσα στη γουανίνη και την κυτοσίνη (σε αμφότερα τα νουκλεϊκά οξέα). Τα νουκλεϊκά οξέα πολλές φορές σχηματίζουν περίπλοκα νουκλεοπρωτεϊνικά σύμπλοκα μαζί με πρωτεΐνες. Για παράδειγμα, το DNA του πυρήνα αναδιπλώνεται γύρω από πρωτεΐνες που ονομάζονται ιστόνες και σχηματίζουν μικροϊνίδια. Τα μικροϊνίδια αναδιπλώνονται περαιτέρω και έτσι προκύπτει η χρωματίνη. Στο στάδιο της μίτωσης, οι πρωτεΐνες ικριώματος βοηθούν το DNA να συσπειρωθεί σε μορφή χρωμοσώματος. Από την άλλη, το RNA βρίσκεται συνδεδεμένο με πρωτεΐνες όταν είναι συστατικό των ριβοσωμάτων (rRNA) και όταν συμμετέχει στο μάτισμα (ωρίμαση) του μεταγράφου mRNA (snRNA). Το DNA αποτελείται από δεσοξυριβονουκλεοτίδια, ενώ το RNA από ριβονουκλεοτίδια. Η απουσία της 2-υδροξυλομάδας στην δεσοξυριβόζη φαίνεται να ευθύνεται για την αυξημένη μηχανική ευελιξία του DNA, σε σύγκριση με το RNA. Στο DNA απαντάται η θυμίνη, ενώ στο RNA η ουρακίλη. Το DNA είναι δίκλωνο, ενώ το RNA μονόκλωνο. Το DNA είναι το γενετικό υλικό όλων των οργανισμών, ενώ το RNA είναι το γενετικό υλικό μόνο ορισμένων ιών (π.χ. ρετροϊών). Το DNA είναι πολύ σταθερό μόριο, σε αντίθεση με το RNA που αποικοδομείται γρήγορα.
Δήμος Μουριών

Ο δήμος Μουριών ήταν δήμος του νομού Κιλκίς που συστάθηκε με το πρόγραμμα Καποδίστριας από τη συνένωση παλαιότερων κοινοτήτων της περιοχής, που αποτέλεσαν στη συνέχεια τα δημοτικά διαμερίσματα του δήμου. Λειτούργησε την περίοδο 1999 -2010 οπότε και καταργήθηκε με την εφαρμογή του προγράμματος Καλλικράτης και εντάχθηκε στον νέο δήμο Κιλκίς. Είχε πληθυσμό 3.390 κατοίκους με βάση την απογραφή του 2001. Η έδρα του δήμου ήταν ο Σιδηροδρομικός Σταθμός Μουριών.

 Ο δήμος περιλάμβανε τα εξής 4 δημοτικά διαμερίσματα: Δ.δ. Σταθμού Μουριών ο Σταθμός Μουριών οι Ακακίες η Αλεξάνδρα τα Άνω Σούρμενα τα Κάτω Σούρμενα τα Κρητικά η Μικρόβρυση η Νέα Ροδώνα η Ροδώνα Δ.δ. Αγίας Παρασκευής -- η Αγία Παρασκευή Δ.δ. Μουριών οι Μουριές ο Καβαλλάρης το Λιθωτό το Παλαιό Λιθωτό οι Πλατανιές η Συκαμινέα η Ψυχρόβρυση Δ.δ. Μυριοφύτου το Μυριόφυτο η Καλλιρρόη το Νέο Μυριόφυτο Κατά τη διάρκεια του Μακεδονικού Αγώνα, οι κάτοικοι του δήμου Μουριών αγωνίστηκαν ενάντια στο Βουλγαρικό κίνδυνο. Ο Σταύρος Πάλλας από τις Μουριές ήταν ο σημαντικότερος Μακεδονομάχος της περιοχής. Αξιόλογη ήταν επίσης η προσφορά του Παντελή Παπαϊωάννου από το Μακρύεβο, Βόρεια Μακεδονία, ο οποίος σκοτώθηκε στην Λίμνη Κερκίνη (Μπέλλες). Υπουργείο εσωτερικών, δήμοι του σχεδίου Καποδίστριας Αρχειοθετήθηκε 2009-09-24 στο Wayback Machine.
Περδίτα (δορυφόρος)

Η Περδίτα (αγγλικά: Perdita) είναι ένας φυσικός δορυφόρος του πλανήτη Ουρανού. Πήρε το όνομά του από την Περδίτα, η οποία ήταν η κόρη του βασιλιά Λεόντιου της Σικελίας, στο έργο του Σαίξπηρ «Χειμωνιάτικο παραμύθι». Η άλλη του σημερινή ονομασία είναι Ουρανός XXV (Uranus XXV, δηλαδή ο εικοστός πέμπτος από τους δορυφόρους του Ουρανού που έχει ονομαστεί).

 Η ανακάλυψη της Περδίτας ήταν περίπλοκη. Παρόλο που οι πρώτες φωτογραφίες της Περδίτας ελήφθησαν από το διαστημικό σκάφος Βόγιατζερ 2 το 1986, αυτή δεν είχε εντοπιστεί στις φωτογραφίες για περισσότερο από μια δεκαετία. Το 1999 ο δορυφόρος έγινε αντιληπτός από τον Erich Karkoschka και ανακοινώθηκε . Αλλά επειδή δεν μπορούσαν να ληφθούν περαιτέρω φωτογραφίες για να επιβεβαιωθεί η ύπαρξή της, επίσημα υποβιβάστηκε το 2001. Ωστόσο, το 2003, εικόνες που λήφθηκαν από το διαστημικό τηλεσκόπιο Χαμπλ έδειξαν ένα αντικείμενο εκεί όπου θα έπρεπε να ήταν η Περδίτα και τελικά επιβεβαίωσαν την ύπαρξή της. Μετά την ανακάλυψη της το 1999 της δόθηκε η αρχική προσωρινή ονομασία S/1986 U 10. Έπειτα, μετά την οριστική επιβεβαίωσή της, ονομάστηκε Περδίτα που στα λατινικά σημαίνει απώλεια και ήταν το όνομα της κόρης του βασιλιά Λεόντιου και της Ερμιόνης στο έργο «Χειμωνιάτικο παραμύθι». Περδίτα από την Εξερεύνηση του Ηλιακού Συστήματος της NASA (Αγγλικά) Οι δορυφόροι του Ουρανού από τον Σκοτ Σέπαρντ (Αγγλικά)
Βιτσισλάφ Μαλαφέεφ

Ο Βιτσισλάφ Αλεξάντροβιτς Μαλαφέεφ (ρωσ. Вячеслав Александрович Малафеев) γεννήθηκε στις 4 Μαρτίου 1979 και είναι Ρώσος τερματοφύλακας, ο οποίος αγωνιζόταν στη Ζενίτ Αγίας Πετρούπολης και στην εθνική Ρωσίας. Στις 15 Μαΐου 2016, μετά το τέλος του αγώνα της Ζενίτ με τη Λοκομοτίβ Μόσχας, ο Μαλαφέεφ αποχαιρέτησε το Στάδιο Πετρόφσκι, καθώς νωρίτερα είχε ανακοινώσει τη λήξη της ποδοσφαιρικής καριέρας του.

 Ο Βιτσισλάφ Μαλαφέεφ άρχισε να πηγαίνει στην ποδοσφαιρική σχολή της Σμένα από την ηλικία των εννέα. Το 1997, ο Βιτσισλάφ ξεκίνησε την καρίερα του στη Ζενίτ-2 Αγίας Πετρούπολης, στην Τρίτη Ντιβιζιόν. Το 1999, ο Μαλαφέεφ έλαβε την ευκαιρία να παίξει για τη Ζενίτ Αγίας Πετρούπολης στη Ρωσική Πρέμιερ Λιγκ εξαιτίας του τραυματισμού του Ρομάν Μπερεζόφσκι. Το 2001, ο Μαλαφέεφ έγινε ο κύριος τερματοφύλακας της Ζενίτ Αγίας Πετρούπολης μετά την αποχώρηση του Ρομάν Μπερεζόφσκι. Μια από τις μεγαλύτερες επιτυχίες του στη Ζενίτ Αγίας Πετρούπολης είναι η κατάκτηση του Κυπέλλου ΟΥΕΦΑ 2007-08. Στις 19 Νοεμβρίου 2003, ο Μαλαφέεφ έκανε το ντεμπούτο του για την εθνική Ρωσίας στον αγώνα για τα προκριματικά του Euro 2004 απέναντι στην εθνική Ουλίας. Ο Μαλαφέεφ έγινε ο δεύτερος τερματοφύλακας της εθνικής Ρωσίας μετά τον Σεργκέι Οφτσίνικοφ και πριν τον Ίγκορ Ακινφέεφ. Ο Μαλαφέεφ συμμετείχε στους αγώνες της εθνικής Ρωσίας απέναντι στην Πορτογαλία (μετά την κόκκινη κάρτα που πήρε ο Οφτσίνικοφ) και στην Ελλάδα, στην τελική φάση της διοργάνωσης. Μετά το Euro 2004, ο Μαλαφέεφ έγινε ο πρώτος τερματοφύλακας της εθνικής Ρωσίας, αλλά μετά τον τραυματισμό του, τον Μάη του 2005, έχασε τη θέση του και στη Ζενίτ και στην εθνική Ρωσίας από τους Καμίλ Κοντοφάλσκι και Ίγκορ Ακινφέεφ αντίστοιχα. Το 2007 έπαιξε δύο αγώνες για τα προκριματικά του Euro 2008 απένατι στην Ανδόρρα και στην Κροατία, αλλά αντικαταστάθηκε από τον Βλαντίμιρ Γκαμπούλοφ. Μετά την κατάκτηση του Κυπέλλου ΟΥΕΦΑ από τη Ζενίτ Αγίας Πετρούπολης, ο Μαλαφέεφ έχασε τη θέση του πρώτου τερματοφύλακα της εθνικής Ρωσίας από τον Ακινφέεφ. Στις 25 Μαϊου 2012, συμπεριλήφθη στην 23μελη αποστολή της εθνικής Ρωσίας για το Euro 2012, ενώ νωρίτερα είχε στα προκριματικά της διοργάνωσης παίξει απέναντι στην ΠΓΔΜ, στην Ιρλανδία, στη Σλοβακία και στην Ανδόρρα χωρίς να δεκτεί τέρμα. Ο Βιτσισλάφ απέκτησε δύο παιδιά με τη Μαρίνα Μαλαφέεβα, την Κσένια και τον Μακσίμ. Η Μαρίνα Μαλαφέεβα σκοτώθηκε σε δυστύχημα, στις 17 Μαρτίου 2011. 1999 – Κύπελλο ποδοσφαίρου Ρωσίας 2003 – Λιγκ Καπ Ρωσίας Πρωτάθλημα ποδοσφαίρου Ρωσίας 2007 Σούπερ Καπ Ρωσίας 2008 Κύπελλο ΟΥΕΦΑ 2007-08 Σούπερ Καπ ΟΥΕΦΑ 2008 Κύπελλο ποδοσφαίρου Ρωσίας 2009-10 Πρωτάθλημα ποδοσφαίρου Ρωσίας 2010 Σούπερ Καπ Ρωσίας 2011 Πρωτάθλημα ποδοσφαίρου Ρωσίας 2011-12 (Ρωσικά) Σελίδα στην επίσημη ιστοσελίδα της Ζενίτ Αγίας Πετρούπολης Αρχειοθετήθηκε 2010-02-10 στο Wayback Machine. (Ρωσικά) Σελίδα στην επίσημη ιστοσελίδα της Ρωσικής Πρέμιερ Λιγκ (Ρωσικά) Επίσημη ιστοσελίδα Russia – Record International Players
Χενσέλα

Η Χενσέλα, η αρχαία Μασκούλα (Βερβερικές γλώσσες: Xencelt ή Maskult, αραβικά: خنشلة‎) είναι η πρωτεύουσα της ομώνυμης επαρχίας (βιλάγια), στα βορειοανατολικά της Αλγερίας. Βρίσκεται στα όρη Ωρές, 1200 μ. πάνω από την επιφάνεια της θάλασσας. Η πόλη κατοικείται κυρίως από Βέρβερους Σαουί. Σύμφωνα με την απογραφή του 2008 έχει 108.580 κατοίκους, από 87.196 το 1998 σημειώνοντας ετήσια αύξηση 2,26%.

 Η Χενσέλα έχει θερμό θερινό μεσογειακό κλίμα (Κλιματική ταξινόμηση Κέππεν Csb), με μέση ετήσια βροχόπτωση 446 χιλιοστών. Τα καλοκαίρια είναι θερμά και ξηρά και οι χειμώνες είναι ψυχροί και υγροί, με πιθανότητα χιονοπτώσεων. Η βασίλισσα Καχίνα ηγήθηκε ενός πολέμου δεκαετιών κατά της ισλαμικής κατάκτησης τον 7ο αιώνα και κατασκεύασε στην περιοχή ένα κάστρο. Κατά τη διάρκεια της εποχής των Βέρβερων υπήρξαν πολλές συγκρούσεις μεταξύ πόλεων για τους υδάτινους πόρους.Ο γαλλικός στρατός έφτασε στη Χενσέλα το 1850 μετά από σκληρές μάχες και επίπονη αντίσταση και σχημάτισε στρατιωτική διοίκηση. Οι πρώτοι Γάλλοι έποικοι έφτασαν το 1878. Δημιουργήθηκαν αγροικίες και φυτείες. Με αυτόν τον τρόπο, οι αγρότες εκκαθάρισαν τη βλάστηση στην κοιλάδα του Ουαντί Μπουγκεγκάλ, η οποία με τη σειρά της δημιούργησε φυσικούς βοσκοτόπους, επιτρέποντας την εκτροφή βοοειδών και τη διατροφή του πληθυσμού με φρέσκα γαλακτοκομικά προϊόντα (γάλα, βούτυρο, τυρί).Τον Οκτώβριο του 1905, τα εγκαίνια της γραμμής του σιδηροδρόμου προς το Αΐν Μπεϊντά παρείχε καθημερινή σύνδεση με τη βόρεια Αλγερία. Η στρατιωτική διοίκηση διήρκεσε μέχρι το 1912. Το 1982 ανακαλύφθηκε ένας μαζικός τάφος που περιείχε περισσότερα από 1200 πτώματα από τον πόλεμο της Αλγερίας. Ήταν ο μεγαλύτερος που ανακαλύφθηκε στην Αλγερία. Οι αρχές και ο αλγερινός τύπος τον αποδίδουν στον γαλλικό στρατό, αν και αυτό αμφισβητείται.Έκτοτε, ο πληθυσμός αυξήθηκε ιδιαίτερα γρήγορα. Η αύξηση αυτή εξηγείται εν μέρει από τον εκτοπισμό πληθυσμού κατά τη διάρκεια του πολέμου στην Αλγερία, καθώς η περιοχή αποτελούσε καταφύγιο για τους αντιστασιακούς.
Ευρυδίκη η Αθηναία

Η Ευρυδίκη (4ος αιώνας π.Χ.) ήταν Αθηναία ευγενικής καταγωγής, η οποία υπήρξε αρχικά βασίλισσα της Κυρηναϊκής και κατόπιν μία από τις συζύγους του Μακεδόνα βασιλιά, Δημητρίου Α’ του Πολιορκητή. Έζησε κατά την εποχή των μεγάλων στρατιωτικοπολιτικών ζυμώσεων που διαμόρφωσαν το πρόσωπο του ελληνιστικού κόσμου μετά το θάνατο του Αλεξάνδρου του Μέγα.

 Οι αρχαίες πηγές μας πληροφορούν πως καταγόταν από την επιφανή γενιά του στρατηγού των Περσικών Πολέμων, Μιλτιάδη, πρόγονο του πατέρα της, που επίσης ονομαζόταν Μιλτιάδης.Πρώτος της σύζυγος υπήρξε ο Οφέλλας από την Πέλλα, ο οποίος κυβέρνησε την Κυρηναϊκή στη Βόρεια Αφρική, αρχικά ως τοποτηρητής του Πτολεμαίου και αργότερα ως ανεξάρτητος ηγεμόνας. Μετά την ανατροπή και το θάνατο του τελευταίου γύρω στο 309 π.Χ., η Ευρυδίκη επέστρεψε στην πατρίδα της. Το 307 π.Χ. ο Δημήτριος ο Πολιορκητής εξεστράτευσε στην ηπειρωτική Ελλάδα με σκοπό να διαγράψει την επιρροή του Πτολεμαίου και του Κάσσανδρου. Αφού πολιόρκησε την Αθήνα, έδιωξε τον διορισμένο από τον Κάσσανδρο ηγεμόνα της, το Δημήτριο το Φαληρέα, και αποκατέστησε το δημοκρατικό της πολίτευμα. Ο Δημήτριος και ο πατέρας του, Αντίγονος, δέχτηκαν τότε εξωφρενικές τιμές από τους πολίτες της Αθήνας. Κατά την παραμονή του στην Αθήνα ο Δημήτριος παντρεύτηκε την Ευρυδίκη, κάτι που θεωρήθηκε μεγάλη τιμή τόσο για τον ίδιο όσο και για την πόλη.Η Ευρυδίκη δεν ήταν η πρώτη, ούτε η τελευταία σύζυγος του Δημητρίου, ο οποίος απολάμβανε τη συντροφιά πολλών γυναικών, συζύγων και παλλακίδων. Δεν είναι γνωστό κατά πόσο ήταν ακόμη εν ζωή και στο πλευρό του συζύγου της όταν αυτός ανήλθε στο θρόνο της Μακεδονίας το 294 π.Χ. Αν και καμία άλλη πληροφορία δεν έχει διασωθεί για τη μετέπειτα ζωή της Ευρυδίκης, πληροφορούμαστε πως απέκτησε από το Δημήτριο έναν γιο, ο οποίος ονομάστηκε Κόρραγος. Αρχαία Αθήνα Δημήτριος ο Πολιορκητής Δυναστεία των Αντιγονιδών Ελληνιστική περίοδος Κυρηναϊκή Μιλτιάδης Οφέλλας
Επτανησιακή κουζίνα

Η Επτανησιακή κουζίνα είναι η τοπική κουζίνα των Ιονίων Νήσων. Φέρει επιρροές τόσο από την ελληνική όσο και από την ιταλική κουζίνα, λόγω της μακρόχρονης Ενετοκρατίας στα Επτάνησα.

 Μερικά από τα πιο γνωστά πιάτα της Κεφαλονιάς είναι τα παρακάτω: Ανδράκλα (σαλάτα) Πισσάρα (σαλάτα) Μπουρμπουρέλια Κρεατόπιτα Ομελέτα Πρέντζα, κρεμώδες τυρί Ριγανάδα Τσιγαρίδια Τσουκνιδόπιτα Μερικά από τα πιο γνωστά πιάτα της Κέρκυρας είναι τα παρακάτω: Μπιάνκο Μπουρδέτο Νιόκος, τύπος κριθαράκι Κορφού, κίτρινο τυρί Σούπα μπουρού-μπουρού Παστιτσάδα Πουλέντα Πολπέττες Σαβόρο Σαλάδο, τοπικό σαλάμι Σοφρίτο Τσιγαρέλι Νούμπουλο Φογάτσα, είδος ψωμιού/Τσουρέκι Κολομπίνα (τσουρέκι) Μπιανκέτα (επιδόρπιο) Μαντόλα/Μαντολάτο (επιδόρπιο) Μπολσεβίκος ποτό Κουμκουάτ Τζιτζιμπύρα Μερικά από τα πιο γνωστά πιάτα των Οθωνών είναι τα παρακάτω: Μπιάνκο Μπουρδέτο Πατατόπιτα Παστιτσάδα Πουλέντα Μερικά από τα πιο γνωστά πιάτα της Λευκάδας είναι τα παρακάτω: Φρυγαδέλι Ριγανάδα Σοφιγάδο Σαλάμι Λευκάδας Τσιγαρίδια Γαλατόπιτα (επιδόρπιο) Σουμάδα Μερικά από τα πιο γνωστά πιάτα της Ζακύνθου είναι τα παρακάτω: Μπουτρίδια Μπουρδέτο (με κρέας και όχι ψάρι) Σοφιγαδούρα Σταφίδα Ζακύνθου Σγατζέτο Πολπέττες Φριγανιά (επιδόρπιο) Φριτούρα (επιδόρπιο) Ραφιόλια (επιδόρπιο)Μερικά γλυκά δημοφιλή στα Ιόνια νησιά είναι το παστέλι και το μαντολάτο.
Περιοχή Κορόγκουε

Η Περιοχή Κορόγκουε (Αγγλικά: Korogwe District, Σουαχίλι: Wilaya ya Korogwe), είναι μία από τις οκτώ Επαρχίες στην Περιφέρεια Τάνγκα (Tanga Region) της Τανζανίας. Στα βόρεια συνορεύει με την Περιοχή Λουσότο (Lushoto District), στα ανατολικά με την Περιοχή Μουχέζα (Muheza District), στα νότια με την Περιοχή Χαντένι (Handeni District) και στα δυτικά με την Περιφέρεια Κιλιμαντζάρο (Kilimanjaro Region). Επαρχιακή πρωτεύουσα είναι το Κορόγκουε (Korogwe). Σύμφωνα με την απογραφή του 2012, ο πληθυσμός στην Αγροτική Περιοχή Κορόγκουε ήταν 242.038 κάτοικοι.

 Στη δεκαετία του 1950, στην ευρύτερη περιοχή, υπήρχαν πολλά σχοινοκτήματα ελληνικής ιδιοκτησίας και στα οποία απασχολούνταν αρκετοί Έλληνες. Είναι αξιοσημείωτο, ότι τα δύο μοναδικά ξενοδοχεία στην πόλη Κορόγκουε, το Korogwe Hotel και το Traveller's Inn, ανήκαν αντιστοίχως στους Ιωάννη (Τζων) Παπατζών και Χάρη Χαροκόπο (εκ Κεφαλληνίας). Η Επαρχία Κορόγκουε διαιρείται διοικητικά από δύο Συμβούλια, το Επαρχιακό Συμβούλιο Κορόγκουε και το Δημοτικό Συμβούλιο, με 20 Τμήματα. Ακολούθως εμφανίζονται τα Τμήματα που βρίσκονται στο Επαρχιακό Συμβούλιο Κορόγκουε και ότι είναι σε έντονους χαρακτήρες βρίσκονται στο Δημοτικό Συμβούλιο. Διοικητικές υποδιαιρέσεις της Τανζανίας Περιφέρεια Τάνγκα Τάνγκα Κορόγκουε Παραπομπές σημειώσεων
Χαϊράν Α΄

Ο Σεπτίμιος Ηρωδιανός ή Χαϊράν Α΄, λατιν.: Septimius Herodianus ή Hairan I (π. 240 – 267) ήταν γιος και συμβασιλιάς του Οδαίναθου της Παλμύρας. Μέσω τού γάμου τού πατέρα του με τη Ζηνοβία, ο Χαϊράν Α΄ απέκτησε δύο ετεροθαλείς αδερφούς, τον Χαϊράν Β΄ και τον Βαμπάλαθο.

 Ο Χαϊράν Α΄ γεννήθηκε από τον Oδαίναθο και την πρώτη (άγνωστου ονόματος) σύζυγό του και επιλέχθηκε νωρίς στη βασιλεία του πατέρα του ως διάδοχός του. Το 251 σε επιγραφή αυτός και ο πατέρας του αναφέρονται ως συγκλητικοί και έξαρχοι της Παλμύρας. Ο Χαϊράν Α΄ στέφθηκε βασιλιάς από τον πατέρα του: τα αποδεικτικά στοιχεία για τη στέψη είναι μία αφιέρωση, που βρέθηκε εγγεγραμμένη σε βάση αγάλματος από την Παλμύρα, η οποία είναι αχρονολόγητη. Ωστόσο, η αφιέρωση έγινε από τον Σεπτίμιο Ορόντη, ενός από τους δύο άνδρες (duumviri) συμβασιλείς της Παλμύρας, ένα αξίωμα που κατείχε ο Ορόντη μεταξύ 263 και 264. Ως εκ τούτου, η στέψη έγινε π. το 263. Η αφιέρωση εννοούσε, ότι ο Χαϊράν Α΄ είχε νικήσει έναν περσικό στρατό στον ποταμό Ορόντη.Η επιγραφή που εόρταζε τη στέψη του Χαϊράν Α΄ τον αποκαλούσε Ηρωδιανό. Είναι πιθανό ότι το Χαϊράν της επιγραφής 251 δεν είναι το ίδιο με τον Ηρωδιανό της αφιέρωσης 263, αλλά αυτό δεν γίνεται δεκτό από τον Ούντο Χέρτμανν, ο οποίος καταλήγει στο συμπέρασμα, ότι ο λόγος της διαφοράς στην ορθογραφία οφείλεται στη γλώσσα, που χρησιμοποιείται στην επιγραφή (ο Ηρωδιανός είναι η ελληνική απόδοση τού Χαϊράν), που σημαίνει ότι ο μεγαλύτερος γιος και συμβασιλιάς του Οδαινάθου, ήταν ο Χαϊράν/Ηρωδιανός.Ο Χαϊράν Α΄ πιθανότατα δολοφονήθηκε με τον πατέρα του το 267. Είναι αβέβαιο ποιος τους δολοφόνησε. Ο Βυζαντινός χρονικογράφος Ιωάννης Ζωναράς έγραψε, ότι ο εξάδελφός του Μαιώνιος ήταν ο δολοφόνος, ενώ η αναξιόπιστη Ιστορία των Αυγούστων πρότεινε, ότι η σύζυγος τού Οδαίναθου, η Ζηνοβία, ήταν υποκινητής. Μία άλλη πιθανότητα είναι ότι οι δολοφονίες οργανώθηκαν από τον Αυτοκράτορα Γαλλιηνό, που φοβόταν ότι ο Oδαίναθος γινόταν πολύ ισχυρός. Ιστορία της αρχαίας Ρώμης Thorsten Fleck: Das Sonderreich von Palmyra. Seine Geschichte im Spiegel der römischen Münzprägung . Στο: Geldgeschichtliche Nachrichten 199 (Σεπτέμβριος 2000), σ. 245–252. Udo Hartmann : Das palmyrenische Teilreich ( Oriens et Occidens 2) . Στουτγάρδη 2001. Ted Kaizer: Odaenathus von Palmyra . Στο: Michael Sommer (Hg.): Politische Morde. Vom Altertum bis zur Gegenwart . Darmstadt 2005, σελ. 73–79.
Πρωτάθλημα καλαθοσφαίρισης Σλοβενίας

Το Πρωτάθλημα Καλαθοσφαίρισης Σλοβενίας (σλοβενικά: 1. Slovenska Košarkarska Liga), γνωστή ως Liga Nova KBM για εμπορικούς λόγους, είναι το κορυφαίο επαγγελματικό πρωτάθλημα καλαθοσφαίρισης στη Σλοβενία. Διοργανώτρια αρχή του πρωταθλήματος είναι η Ομοσπονδία Καλαθοσφαίρισης Σλοβενίας (KZS).

 Το πρωτάθλημα ιδρύθηκε το 1991, με την ανακήρυξη της ανεξαρτησίας της Σλοβενίας από τη Σοσιαλιστική Ομοσπονδιακή Δημοκρατία της Γιουγκοσλαβίας. Έως τότε, τα πρωταθλήματα της χώρας βρίσκονταν στο δεύτερο ή στο τρίτο επίπεδο του συστήματος πρωταθλημάτων καλαθοσφαίρισης της Γιουγκοσλαβίας. Το διάστημα 2009–2016, κύριος χορηγός του πρωταθλήματος ήταν η Telemach, δίνοντας στο πρωτάθλημα την ονομασία «Liga Telemach». Από το 2016 μέχρι το 2019 και από το 2021 μέχρι σήμερα, η Nova KBM αποτελεί τον κύριο χορηγό του πρωταθλήματος, το οποίο ονομάζεται «Liga Nova KBM». Επίσημος ιστότοπος
Τροπικός του Καρκίνου

Ο Τροπικός του Καρκίνου (ή βόρειος τροπικός) είναι ένας από τους πέντε βασικούς νοητούς κύκλους γεωγραφικού πλάτους στη χαρτογράφηση της Γης. Βρίσκεται παράλληλος με τον ισημερινό της Γης σε απόσταση 23° 26′ 22″ βόρεια (όση είναι η κλίση του άξονα περιστροφής της γης γυρω από τον εαυτό της ως προς το επίπεδο περιστροφής της γυρω από τον ήλιο), ενώ ορίζεται ως ο κύκλος με το βορειότερο γεωγραφικό πλάτος στο οποίο μπορεί να βρεθεί ο Ήλιος στο ζενίθ το μεσημέρι κατά το θερινό ηλιοστάσιο του Ιουνίου (22 ή 23 Ιουνίου). Κατά το θερινό ηλιοστάσιο έχει τη μέγιστη δυνατή έκθεση προς τον Ήλιο.

 Το όνομα που δόθηκε σε αυτό το νοητό κύκλο προέρχεται από τη θέση του Ήλιου κατά το θερινό ηλιοστάσιο στον αστερισμό του Καρκίνου, την περίοδο ονομασίας του. Σήμερα, με τη σταδιακή μετάπτωση του άξονα της Γης, ο Ήλιος βρίσκεται στον αστερισμό του Ταύρου κατά το θερινό ηλιοστάσιο, έχοντας περάσει και από τον αστερισμό των Διδύμων νωρίτερα. Η ονομασία όμως παραμένει ως Τροπικός του Καρκίνου για ιστορικούς αλλά και βασικούς χαρτογραφικούς λόγους. Ο αντίστοιχος νοητός κύκλος του Τροπικού του Καρκίνου στο νότιο ημισφαίριο είναι ο Τροπικός του Αιγόκερω. Ο Τροπικός του Καρκίνου διαχωρίζει τα γεωγραφικά πλάτη ως εξής: τα βορειότερα πλάτη ανήκουν στη βόρεια εύκρατη ζώνη, ενώ τα νοτιότερα πλάτη ως και τον Τροπικό του Αιγόκερω, περιλαμβάνοντας δηλαδή τις ζώνες ανάμεσα στους τροπικούς και τον ισημερινό, ανήκουν στη ζώνη των τροπικών. Ξεκινώντας από τον πρώτο μεσημβρινό (Μεσημβρινός του Γκρίνουιτς) και με κατεύθυνση ανατολικά, παρακάτω παρουσιάζονται χώρες και περιοχές από τις οποίες διέρχεται ο Τροπικός του Καρκίνου:
Το Παιχνίδι του Τζέρι

Το Geri's Game (Στα ελληνικά: Το παιχνίδι του Τζέρι) είναι μια ταινία μικρού μήκους Κινουμένων Σχεδίων από την Pixar. Δημιουργήθηκε από τον Γιαν Πινκάβα το 1997 και, την ίδια χρονιά, η ταινία κέρδισε το Βραβείο Όσκαρ στην κατηγορία Καλύτερης Ταινίας Κινουμένων Σχεδίων Μικρού Μήκους, βραβείο που αποτελεί το πρώτο Βραβείο Όσκαρ της Pixar. Η ταινία αυτή προβλήθηκε στους κινηματογράφους μαζί με την ταινία "Ζουζούνια".

 Η ιστορία έχει ως πρωταγωνιστή έναν ηλικιωμένο άνδρα, τον Τζέρι (με την φωνή του Μπομπ Πίτερσον), ο οποίος παίζει μια παρτίδα σκάκι εναντίον του εαυτού του σε ένα πάρκο. Ο Τζέρι παίζει ολομόναχος, μέχρι που κάποια στιγμή εμφανίζεται ένας "σωσίας" του. Στον αγώνα μεταξύ του Τζέρι και του "σωσία" του, υπάρχει ένα έπαθλο: η μασέλα του Τζέρι. Όποιος κέρδιζε στον αγώνα, θα κέρδιζε και την μασέλα. Ενώ ο "σωσίας" του έχει καθαρά την υπεροχή, ο Τζέρι "κλέβει" και τελικά κερδίζει αυτός κερδίζει την παρτίδα αυτή και το έπαθλο. Στο τέλος, ενώ η κάμερα απομακρύνεται, ο Τζέρι φαίνεται πως γελάει ευχαριστημένος, φαίνεται πως στο τραπέζι δεν υπάρχει κανένας. 1997: Βραβείο Όσκαρ στην κατηγορία Καλύτερης Ταινίας Κινουμένων Σχεδίων Μικρού Μήκους 1998: βραβεύτηκε από το κοινό στο Φεστιβάλ Anima Mundi Animation Festival του Ρίο ντε Τζανέιρο στην κατηγορία καλύτερη ταινία 1998: βραβεύτηκε από το κοινό στο Διεθνές Φεστιβάλ κινουμένων σχεδίων 1998: Βραβείο Annie 1998: Βραβείο WAC στην κατηγορία Best 3-D CGI by Professional 1998: Βραβείο Internet Favorite Πληροφορίες στο imdb
Κρίστιαν Στουάνι

Ο Κρίστιαν Ρικάρντο Στουάνι Κουρμπέλο (Ισπανική προφορά: ˈkɾistjan esˈtwani, γεννημένος 12 Οκτωβρίου 1986) είναι Ουρουγουανός επαγγελματίας ποδοσφαιριστής που αγωνίζεται ως κεντρικός επιθετικός για την ισπανική ομάδα Χιρόνα, ενώ αγωνίζεται και για την Εθνική Ουρουγουάης.

 Άρχισε την καριέρα του το 2005 με την επαγγελματική ομάδα Ντανούμπιο στο Μοντεβιδέο της Ουρουγουάης. Το 2008 υπέγραψε τετραετές συμβόλαιο με την ιταλική ομάδα Ρετζίνα Κάλτσιο. Αργότερα, το 2012 αποχώρησε απο την Ρετζίνα Κάλτσιο και υπέγραψε άλλο ένα τετραετές συμβόλαιο με την ισπανική ομάδα Εσπανιόλ. Το 2015 αγοράστηκε για 3 εκατομμύρια ευρώ από την Αγγλική ομάδα Μίντλεσμπρο.Το 2017 αγοράστηκε από την Χιρόνα για άγνωστο ποσό, σκοράροντας 21 γκολ στον πρώτο του χρόνο.
Έλα Βέλντεν

Η Έλα Βέλντεν (Ela Velden, γεννημένη ως Ντανιέλα Κάμπος Ρεσέντις Daniela Campos Reséndiz, 25 Ιουλίου 1992 -) είναι Μεξικανή ηθοποιός και μοντέλο.Ξεκίνησε το μόντελινγκ σε ηλικία 13 ετών και εμφανίστηκε σε διαφημιστικά σποτ, editorials και επιδείξεις μόδας. Εμφανίστηκε επίσης σε διαφημίσεις για την εκστρατεία "100% de color" της Garnier μαζί με την τραγουδίστρια Ντούλσε Μαρία το 2010. Όταν ήταν 18 χρονών, εγκατέλειψε το Κερέταρο και εγκαταστάθηκε στην Πόλη του Μεξικού, όπου σπούδασε στην σχολή της Televisa, Centro de Educación Artística, από το 2011 έως το 2013. Το 2013 έκανε το ντεμπούτο της στην Μεξικανική σειρά Gossip Girl: Acapulco και το 2016 έπαιξε τον πρώτο της πρωταγωνιστικό ρόλο στην τηλενουβέλα Despertar contigo. Από τον Ιανουάριο του 2017 μέχρι το 2019 είχε σχέση με τον Αργεντινό ηθοποιό Φεντερίκο Αγιός.

 Gossip Girl: Acapulco - 2013, ως Γκάμπι/Τζένι Πάρρα (σειρά, 21 επεισόδια) Niñas mal - 2013, ως Φλάβια (σειρά, 1 επεισόδιο) Como dice el dicho - 2014, ως Μαριφέρ/Αντρέα/Καντέλα (σειρά, 3 επεισόδια) La rosa de Guadalupe - 2014, ως Λουσίνα (σειρά) Muchacha italiana viene a casarse - 2014/15, ως Γιάννα Μπιανκί A que no me dejas - 2015/16, ως Φερνάντα Ρικάρ Μεδίνα Despertar contigo - 2016/17, ως Μάια Αλκάλα Γκονσάλες Renta congelada - 2017, ως Τζούλς (σειρά) Caer en tentación - 2017/18, ως Μία Μπέκερ Κοέν El juego de las llaves - 2019, ως Σιένα Rubí - 2020, ως Κάρλα Ράνχελ/Φερνάντα "Φερναντίτα" Μαρτίνες Πέρες Diablero - 2020, ως Γουαδαλούπε "Λούπε" Ρέινα (σειρά) ¿Quién mató a Sara? - 2021, ως Μαριφέρ Φερνάντες Γκάλβες (νεαρή) Έλα Βέλντεν στην IMDb Έλα Βέλντεν, επίσημος λογαριασμός στο Facebook. Έλα Βέλντεν στο Instagram Έλα Βέλντεν, επίσημος λογαριασμός στο Twitter. PR Agency Roster Talent Agency Profile
Χαράλαμπος Σαϊπάς

Ο Χαράλαμπος (Μπάμπης) Σαϊπάς είναι πρώην διεθνής (Εθνική Ελπίδων και Εθνική Ενόπλων) παλαίμαχος Έλληνας ποδοσφαιριστής και νυν προπονητής. Αγωνίστηκε ως επιτελικός μέσος τις δεκαετίες του ’70 και ’80 στην Α΄ Εθνική για έξι σεζόν στoν Πανιώνιο, με τον οποίο κατέκτησε το Κύπελλο Ελλάδος το 1979.

 Ο Μπάμπης Σαϊπάς γεννήθηκε στις 15 Δεκεμβρίου του 1952 στον Άγιο Γεώργιο Βοιωτίας και ξεκίνησε την ποδοσφαιρική του σταδιοδρομία στο τοπικό πρωτάθλημα της Ε.Π.Σ. Βοιωτίας την περίοδο 1966-67 με την ομάδα της γενέτειρας του, τον Πανγεωργικό, στον οποίο και έκλεισε την καριέρα του, πολλά χρόνια αργότερα. Το καλοκαίρι του 1970 υπέγραψε στο Λεβαδειακό, με τη φανέλα του οποίου αγωνίστηκε με επιτυχία για 5 χρονιές στην Β΄ Εθνική. Το 1975 πήρε μεταγραφή στον Πανιώνιο, με τον οποίο αγωνίστηκε για 6 χρονιές στην Α΄ Εθνική στη θέση του επιτελικού χαφ. Αποκορύφωμα της καριέρας του υπήρξε η κατάκτηση του Κυπέλλου Ελλάδος το 1979. Η συμβολή του στην πορεία του Πανιωνίου ήταν καθοριστική και αγωνίστηκε στο α΄ ημίχρονο του τελικού. Την επόμενη σεζόν αγωνίστηκε με τον Πανιώνιο στο Κύπελλο Κυπελλούχων, στη μεγαλειώδη πρόκριση επί της Τβέντε με 4-0, 1-3 και στον άτυχο αποκλεισμό από την ΙΦΚ Γκέτεμπορκ (σκορ: 1-0, 0-2). Τερμάτισε την καριέρα του στην Α΄ Εθνική το 1981 και στη συνέχεια αγωνίστηκε κατά σειρά στους Πανελευσινιακό και Ιωνικό Νικαίας στα πρωταθλήματα της Β΄ Εθνικής και Γ΄ Εθνικής, πλησιάζοντας στις 500 συμμετοχές στα Εθνικά Πρωταθλήματα. Στη συνέχεια αγωνίστηκε σε ερασιτεχνικά πρωταθλήματα με τους Ολυμπιακό Αγίου Στεφάνου και Παναλίαρτο, για να τερματίσει την ποδοσφαιρική του σταδιοδρομία με τα χρώματα της ομάδας από την οποία ξεκίνησε, τον Πανγεωργικό. Αφού πρώτα πέρασε από την τεχνική ηγεσία αρκετών ομάδων της Αττικής, από το 1993 εργάζεται ως προπονητής στα τμήματα υποδομής του Πανιωνίου. Κύπελλο Ελλάδος: 1979.
Κάρλα Άλβαρες

Η Κάρλα Άλβαρες (Karla Álvarez , γεννημένη ως Κάρλα Μερσέντες Άλβαρες Μπάες Karla Mercedes Álvarez Báez, 15 Οκτωβρίου 1972 - 15 Νοεμβρίου 2013) ήταν Μεξικανή ηθοποιός και μπαλερίνα. Αποφοίτησε ως επαγγελματίας χορεύτρια από την Εθνική Σχολή Κλασικού και Σύγχρονου Χορού του Εθνικού Κέντρου Τεχνών και επίσης αποφοίτησε από το Κέντρο Καλλιτεχνικής Εκπαίδευσης της Televisa. Ξεκίνησε την καριέρα της ως ηθοποιός το 1992, στην τηλενουβέλα María Mercedes Ήταν παντρεμένη με τον ηθοποιό Αλέξις Αγιάλα από το 1994 μέχρι το 1995. Το 2004 παντρεύτηκε τον Αντόνιο Ντ'Αγκοστίνο και μαζί απέκτησαν 2 παιδιά. Πέθανε στο σπίτι της στις 15 Νοεμβρίου 2013 σε ηλικία 41 ετών. Το 2017 αποκαλύφθηκε ότι η αιτία του θανάτου της, ήταν οξεία αναπνευστική ανεπάρκεια που σχετίζεται με ιογενή πνευμονία και δεν οφειλόταν σε καρδιοαναπνευστική ανακοπή που προκλήθηκε από βουλιμία και ανορεξία, όπως υποδεικνύεται κατά το χρόνο του θανάτου του.

 María Mercedes - 1992/93, ως Ροσάριο Μουνιός Γκονσάλες Buscando el paraíso - 1993/94, ως Αντρέα Prisionera de amor - 1994, ως Καρίνα Μοναστέριος Engáñame si puedes - 1994, (θεατρική παράσταση) Agujetas de color de rosa - 1994/95, ως Ισαμπέλ Acapulco, cuerpo y alma - 1995/96, ως Χούλια Γκαρσία Mi querida Isabel - 1996/97, ως Ισαμπέλ Ρίβας Mujer, casos de la vida real - 1996/97, (σειρά, 3 Επεισόδια) La Mentira - 1998, ως Βιρχίνια Φερνάντες-Νεγρέτε ντε Φερνάντες-Νεγρέτε Alma Rebelde - 1999, ως Ρίτα Άλβαρες Mujeres engañadas - 1999/00, ως Σόνια Αρτεάγα Cuento de Navidad - 1999/00, ως Μίριαμ (Μίνι-σειρά) La intrusa - 2001, ως Βιολέτα Χουνκέρα Μπρίτο La Casa de los Líos - 2002, (θεατρική παράσταση) ¡Vivan los niños! - 2002/03, ως Χασίντα Día de perros - 2004 Inocente de Ti - 2004/05, ως Αουρόρα Heridas de Amor - 2006, ως Φλορένσια Σαν Γιορέντε ντε Αραγόν ντε Μπελτράν Big Brother VIP 2 - 2006, ως Διαγωνιζόμενη (τερμάτισε 9η θέση) Incógnito - 2007, ως Η ίδια (σειρά, 1 Επεισόδιο) La santa muerte - 2007, ως Ρούμπι (ταινία) Las Tontas No Van al Cielo - 2008, ως Παουλίνα "Πάου" Σερβάντες ντε Λόπεζ Καρμόνα Un gancho al corazón - 2008/09, ως Ρεχίνα Camaleones - 2009/10, ως Πρεφέκτα Αγκάτα Μενέντες Como dice el dicho - 2011, ως Σουσάνα (σειρά, 1 Επεισόδιο) Qué bonito amor - 2012/13, ως Ιρασέμα Κάρλα Άλβαρες στην IMDb Biografía de Karla Álvarez en esmas.com Αρχειοθετήθηκε 2019-11-08 στο Wayback Machine.
Ένωση Ποδοσφαιρικών Σωματείων Δυτικής Αττικής

Η Ένωση Ποδοσφαιρικών Σωματείων Δυτικής Αττικής (Ε.Π.Σ.Δ.Α.) είναι αρμόδια για το ποδόσφαιρο στην πρώην Νομαρχία Δυτικής Αττικής. Εδρεύει στην Ελευσίνα και είναι μέλος της Ελληνικής Ποδοσφαιρικής Ομοσπονδίας (Ε.Π.Ο.). Είναι υπεύθυνη για τη διεξαγωγή του τοπικού πρωταθλήματος και του κυπέλλου, όπως και των πρωταθλημάτων εφήβων και παίδων. Συντονίζει επίσης τις δραστηριότητες των μικτών ομάδων νέων και παίδων, οι οποίες εκπροσωπούν τη δυτική Αττική σε εθνικό επίπεδο.

 Η Ε.Π.Σ. Δυτικής Αττικής ιδρύθηκε το 2003 και είναι η νεότερη στην Ελλάδα. Δημιουργήθηκε από τα σωματεία της Ε.Π.Σ. Αθηνών και Ε.Π.Σ. Πειραιώς των οποίων οι έδρες βρίσκονται σε πόλεις ή προάστια της Αθήνας και του Πειραιά της νομαρχίας Δυτικής Αττικής. Το πρωτάθλημα της Ε.Π.Σ.Δ.Α. αποτελείται από δύο κατηγορίες. Η πρωταθλήτρια ομάδα της Α΄ κατηγορίας λαμβάνει μέρος στο ειδικό πρωτάθλημα της Ε.Π.Ο. για την άνοδο στη χαμηλότερη εθνικού επιπέδου κατηγορία. Η δομή των πρωταθλημάτων είναι η ακόλουθη: Α΄ κατηγορία: 14 ομάδες Β΄ κατηγορία: 10 ομάδες Πρωταθλήτριες Σύνολο τίτλων Πρωταθλήτριες Σύνολο τίτλων Στο θεσμό του κυπέλλου συμμετέχουν τα σωματεία της Ε.Π.Σ. Δυτικής Αττικής. www.erasitexniko-podosfairo.gr www.stoplekto.gr Επίσημος ιστότοπος
Μπελορετσένσκ

Το Μπελορετσένσκ (ρωσικά: Белоре́ченск‎) είναι μια πόλη στο Κράι Κρασνοντάρ στη Ρωσία, που βρίσκεται στο Ποταμό Μπελάγια, από τον οποίο πήρε και το όνομά του. Ο πληθυσμός είναι 53.892 άτομα στην απογραφή του 2010. Στην απογραφή του 2002 ήταν 54.028 άτομα και το 1989 ήταν 51.177 άτομα.

 Ιδρύθηκε ως ένας οικισμός των Κοζάκων το 1862. Το καθεστώς πόλης χορηγήθηκε το 1958. Κατά τη διάρκεια της Σοβιετικής περιόδου, ένα στρατόπεδο καταναγκαστικής εργασίας βρισκόταν εδώ. Εντός του πλαισίου των διοικητικών διαιρέσεων, το Μπελορετσένσκ εξυπηρετεί ως το διοικητικό κέντρο της Επαρχίας Μπελορετσένσκι, αν και δεν ανήκει σε αυτήν. Ως μια διοικητική διαίρεση, μαζί με το αγροτικό οκρούγκ Γιούζνι (το οποίο περιλαμβάνει τρεις αγροτικές περιοχές), ενσωματώνεται χωριστά ως Πόλη του Μπελορετσένσκ—διοικητική μονάδα με καθεστώς ίσο με αυτό των επαρχιών. Ως δημοτική διαίρεση, η πόλη του Μπελορετσένσκ είναι ενσωματωμένη στο Δημοτικό Διαμέρισμα Μπελορετσένσκι ως Αστικός Οικισμός Μπελορετσένσκογιε. Ο Αγροτικός Θύλακας Γιούζνι είναι ενσωματωμένος στο Δημοτικό Διαμέρισμα Μπελορετσένσκογιε ως Αγροτικός Οικισμός Γιουζνένσκογιε.
Εγιαλέτι της Βούδας

Το εγιαλέτι της Βούδας (οθωμανικά: ایالت بودین) ήταν διοικητική διαίρεση της Οθωμανικής Αυτοκρατορίας στην Κεντρική Ευρώπη και τα Βαλκάνια . Ιδρύθηκε στα εδάφη που Οθωμανική Αυτοκρατορία κατέκτησε από το μεσαιωνικό Βασίλειο της Ουγγαρίας και το Δεσποτάτο της Σερβίας και μετά την κατάληψη της Βούδας το 1541. Πρωτεύουσα της επαρχίας ήταν η Βούδα. Καταλάμβανε τμήματα της σημερινής Ουγγαρίας, Σερβίας, Τσεχίας και Κροατίας.

 Μετά το 1541 στα σαντζάκια περιλαμβάνονται τα εξής: Σαντζάκι της Βούδας Σαντζάκι του Σμεντέρεβο Σαντζάκι του Ζβόρνικ Σαντζάκι της Βουστρίας Σαντζάκι της Ποζέσκι Σαντζάκι του Μόχατς Σαντζάκι της Ιστόλνι Μπέογκραντ Σαντζάκι του Σέγκεντ Σαντζάκι του Σιρμίου Σαντζάκι της Κοπάν Σαντζάκι της Σικλός Σαντζάκι του Πεκ Σαντζάκι της Βίντιν Σαντζάκι του Αλατζά Χισάρ Σαντζάκι της Κανάντ Σαντζάκι της Κέτσεκερετς Σαντζάκι της Χίποβο Σαντζάκι του ΝόβιγκραντΓύρω στα 1600 στα σαντζάκια περιλαμβάνονται τα εξής:Σαντζάκι του Σμεντέρεβο Σαντζάκι του Σιρμίου Σαντζάκι της Κοβίν Σαντζάκι της Κοπάν Σαντζάκι της Ιστόλνι Μπέογκραντ Σαντζάκι του Μόχατς Σαντζάκι της Σικλός Σαντζάκι της ΝτουνάσεκτσεΠερίπου το 1610 στα σαντζάκια περιλαμβάνονται τα εξής:Σαντζάκι της Βούδας Σαντζάκι του Σιρμίου Σαντζάκι της Σερβίας του Κοβίν Σαντζάκι της Κοπάν Σαντζάκι της Ιστόλνι Μπέογκραντ Σαντζάκι του ΜόχατςΠριν από το 1699 στα σαντζάκια περιλαμβάνονται τα εξής:Σαντζάκι της Βούδας Σαντζάκι του Σιρμίου Σαντζάκι του Σμεντέρεβο Σαντζάκι της Σζέκσζαρντ Σαντζάκι της Σιμοντόρνια Σαντζάκι της Ιστόλνι Μπέογκραντ Σαντζάκι της Έσζτεργκον Σαντζάκι του Μόχατς Σαντζάκι του Πεκ Петер Рокаи, Золтан Ђере, Тибор Пал, Алексндар Касаш - Историја Мађара, Београд 2002. Др Душан Ј. Поповић, Срби у Војводини, књига 1, Нови Сад, 1990.
Ιπποκράτης Ιορδάνογλου

Ο Ιπποκράτης Ιορδάνογλου του Χρυσάφη (Εσκισεχίρ), 1909 - Λονδίνο, 16 Δεκεμβρίου 1977) ήταν Έλληνας δικηγόρος και πολιτικός, ο οποίος χρημάτισε βουλευτής και υπουργός. Από το 1963 ως το 1964 ήταν πρόεδρος του ΠΑΟΚ.

 Γεννήθηκε στο Εσκή Σεχίρ της Μικράς Ασίας και εγκαταστάθηκε στην Ελλάδα μετά τη Μικρασιατική Καταστροφή το 1922. Σπούδασε Νομικά στο Πανεπιστήμιο της Αθήνας και διορίστηκε δικηγόρος στη Θεσσαλονίκη το 1932. Το 1946 και το 1949 εξελέγη μέλος του Συμβουλίου του Δικηγορικού Συλλόγου Θεσσαλονίκης. Άσκησε το δικηγορικό λειτούργημα ως το 1974.Εξελέγη βουλευτής με την ΕΡΕ στην εκλογική περιφέρεια Α΄ Θεσσαλονίκης για πρώτη φορά στις εκλογές του 1963 και επανεξελέγη το 1964. Ήταν υπουργός Εμπορίου στην κυβέρνηση του Παναγιώτη Κανελλόπουλου από τις 3 Απριλίου 1967 ως τις 21 Απριλίου του ίδιου χρόνου, οπότε η κυβέρνηση ανατράπηκε από τη χούντα. Μετά τη Μεταπολίτευση κέρδισε τις εκλογές του 1974 με τη Νέα Δημοκρατία και με 19.248 σταυρούς προτίμησης. Στην κυβέρνηση του Καραμανλή υπήρξε υπουργός Γεωργίας (21 Νοεμβρίου 1974 - 10 Σεπτεμβρίου 1976) και έπειτα Εσωτερικών (10 Σεπτεμβρίου 1976 - 21 Οκτωβρίου 1977).Στις εκλογές του 1977 δεν ήταν υποψήφιος, καθώς υπέφερε από προβλήματα υγείας. Πέθανε από καρδιακή προσβολή, στο Λονδίνο, όπου νοσηλευόταν, το 1977, λίγο μετά την αποχώρησή του από την κυβέρνηση. Η σορός του μεταφέρθηκε αεροπορικώς από το Λονδίνο στη συμπρωτεύουσα. Κηδεύτηκε στις 21 Δεκεμβρίου 1977, με τιμές υπουργού εν ενεργεία και με δαπάνη του Δημοσίου από το ναό της Αγίας Σοφίας στη Θεσσαλονίκη.
Δομιτίλλα η Πρεσβύτερη

H Φλαβία Δομιτίλλα η Πρεσβύτερη, λατιν. Flavia Domitilla Major (απεβ. πριν το 69, ίσως το 65) ήταν η σύζυγος του Τίτου Φλάβιου Βεσπασιανού Αυτοκράτορα των Ρωμαίων.

 Ήταν κόρη του Φλαβίου Λιβεράλι, ταπεινού υπαλλήλου ενός ταμία (quaestor). H Δομιτίλλα γεννήθηκε στη Σαμπράθα, μία από τις τρεις πόλεις της Τριπολίτιδας στη Λιβύη από αποίκους, που μετακόμισαν εκεί κατά τη βασιλεία του Αυγούστου. Πριν τον γάμο της ήταν ερωμένη ενός από την τάξη των ιππέων (equis). Aπεβίωσε πριν o Βεσπασιανός γίνει Αυτοκράτορας. Παντρεύτηκε τον Τίτο Φλάβιο Βεσπασιανό Αυτοκράτορα των Ρωμαίων και είχε τέκνα: Τίτος Φλάβιος Βεσπασιανός 30 μ.Χ. - 81, Αυτοκράτορας των Ρωμαίων. Δομιτίλλα η Νεότερη π. 65 - π. 66, παντρεύτηκε τον Κουίντο Πετίλλιο Σεριάλι στρατηγό και κυβερνήτη της Βρετανίας. Κόρη της ήταν η: Φλαβία Δομιτίλλα (αγία), παντρεύτηκε τον Τίτο Φλάβιο Κλήμη ύπατο. Τίτος Φλάβιος Δομιτιανός 51 - 96, Αυτοκράτορας των Ρωμαίων. La Monaca V. Flavia Domitilla as delicata. A New Interpretation of Suetonius, Vesp. 3 // Ancient Society, vol. 43, 2013, P. 191-212.
Bilitis

Το Bilitis είναι μια δραματική-ερωτική ταινία γαλλικής παραγωγής, γυρισμένη το 1977 από τον Ντέηβιντ Χάμιλτον. Είναι βασισμένη στα ποιήματα του Γάλλου ποιητή Πιέρ Λουί (1870-1925) που κυκλοφόρησαν με τον τίτλο Les Chansons de Bilitis.

 Η 17χρονη, εσώκλειστη σε οικοτροφείο, μαθήτρια Μπιλιτί ερωτεύεται λίγο πριν τις καλοκαιρινές διακοπές μια συμμαθήτρια της. Το ειδύλλιο θα διακοπεί όταν θα φύγει για διακοπές μαζί με την παντρεμένη φίλη της Μελίσσα και τον άντρα της Πιέρ. Θα περάσουν τις διακοπές στο σπίτι του φωτογράφου Λούκας. Θα γίνει μάρτυρας της βίαιης συμπεριφοράς του Πιέρ στη Μελίσσα και θα συνάψει μια σύντομη ρομαντική σχέση μαζί της. Η Μελίσσα όμως θα δώσει τέλος στη σχέση γιατί στην πραγματικότητα θέλει τον Λούκας και έτσι η Μπιλιτί θα επιστρέψει πληγωμένη και χωρίς να έχει βρει την πραγματική αγάπη πίσω στο οικοτροφείο. Το Bilitis είναι η πρώτη μεγάλου μήκους ταινία του φωτογράφου και μετέπειτα σκηνοθέτη Ντέηβιντ Χάμιλτον. Είναι η ταινία που παρουσιάζει για πρώτη φορά το ιδιαίτερο κινηματογραφικό του στυλ που τον συνόδευσε έκτοτε σε όλες του τις κινηματογραφικές προσπάθειες. Το αντικείμενο όπως και σε όλες τις επόμενες ταινίες του αλλά και τα φωτογραφικά του λευκώματα έχει να κάνει με την ερωτική -εντούτοις όμως αθώα- απεικόνιση νεαρών κοριτσιών. Ο κεντρικός ήρωας της ταινίας είναι -σε μια ενδιαφέρουσα σύμπτωση- φωτογράφος όπως ακριβώς και ο ίδιος ο Χάμιλτον. Σε αντίθεση με τις επόμενες όμως ταινίες του που η εμφάνιση υπερτερεί τις ουσίας, η συγκεκριμένη ταινία είναι και μια πετυχημένη σπουδή στην εφηβεία και την ενηλικίωση. Η πρωτοεμφανιζόμενη Πάτι Ντ'Αρμπανβίλ απέσπασε εξαιρετικές κριτικές για την ερμηνεία της. Στη διαμόρφωση του σεναρίου της ταινίας που βασίστηκε στα ποιήματα του Πιέρ Λουί, ποιητή που το έργο του χαρακτήρισαν οι ομοιότητες με αυτό της Σαπφούς και τα λεσβιακά θέματα, συμμετείχε και η μετέπειτα γνωστή σκηνοθέτιδα Κατρίν Μπρεγιά. Το πρωτότυπο έργο είχε δημοσιευτεί για πρώτη φορά το 1894 και η Μπρεγιά το προσάρμοσε στη σύγχρονη πραγματικότητα της εποχής της. Η εξαιρετική μουσική που έγραψε ο γνωστός Γάλλος συνθέτης Φράνσις Λάι για την ταινία έγινε μεγάλη επιτυχία στη Γερμανία. Πάτι Ντ'Αρμπανβίλ : Μπιλιτί Μόνα Κρίστενσεν : Μελίσσα Μπερνάρ Ζιραρντώ : Λούκας Ματιέ Καριέρ : Μικιά Ζιλ Κόλερ : Πιέρ Ίρκα Μποτσένκο : Προύντενς Ζακλίν Φονταίν : Διευθύντρια Μαρί-Τερέζ Γκωμόντ : Υποδιευθύντρια Μαντλέν Νταμιέν : Νταντά Καμίλ Λαριβιέρ : Σούζι Κατρίν Λεπράνς : Ελέν Το soundtrack της ταινίας που κυκλοφόρησε επίσης το 1977 έχει γράψει ο συνθέτης Φράνσις Λάι και περιλαμβάνει τα ακόλουθα κομμάτια: Bilitis (Générique) Promenade Les deux nudités Spring time ballet L'arbre I need a man Mélissa La campagne Scène d'amour Rainbow Bilitis (Générique de fin) Πιέρ Λουί: Les Chanson de Bilitis. Ντέηβιντ Χάμιλτον: Memories of Bilitis. Φωτογραφικό λέυκωμα για την ταινία (Swan, Kehl on the Rhine 1977, 111 S., ISBN 3-88230-005-1). Πληροφορίες για το soundtrack της ταινίας
Μίνως Κυριακού

Ο Μηνάς (Μίνως) Κυριακού (Πόρος, 31 Μαΐου 1942 – Αθήνα, 2 Ιουλίου 2017) ήταν Έλληνας μεγαλοεπιχειρηματίας και εφοπλιστής από την Αθήνα. Ανάμεσα στις επιχειρηματικές του δραστηριότητες περιλαμβάνονταν η ιδιοκτησία του ομίλου Antenna. Ήταν επίσης ιδιοκτήτης του Πανελληνίου Γυμναστικού Συλλόγου και πρώην Πρόεδρος της Ελληνικής Ολυμπιακής Επιτροπής (2004–2009).

 Γόνος οικογένειας εφοπλιστών της οποίας η οικογενειακή ναυτιλιακή επιχείρηση ιδρύθηκε το 1852, ο Μίνωας Κυριακού δραστηριοποιήθηκε στον τομέα της ναυτιλίας από τη μικρή ηλικία των 17 ετών και σε ηλικία 23 ετών, το 1965, ίδρυσε την Athenian Tankers Inc. Το 1976, ίδρυσε δύο εταιρείες εμπορίου πετρελαιοειδών, την Bacoil International και την Athenian Oil Trading Inc. Στα τέλη της δεκαετίας του '80 ο Κυριακού δραστηριοποιήθηκε στον χώρο των μέσων ενημέρωσης με την ίδρυση του ραδιοφωνικού σταθμού ANT1 FM 97.1 (νυν Easy 97.2) στην Αθήνα. Το 1989, ένα έτος μετά την ίδρυση του ραδιοφωνικού σταθμού, εγκαινιάστηκε η τηλεόραση του ΑΝΤ1. Ο Όμιλος Antenna, από το 1999 μέχρι σήμερα δραστηριοποιείται τόσο στην Ελλάδα, όσο και στην ευρύτερη περιοχή των Βαλκανίων. Το 1997 ανέλαβε τη διοίκηση του Πανελληνίου Γ.Σ. και συνέβαλε αποφασιστικά στην αναβίωση του διεθνούς αθλητικού μίτινγκ «Τσικλητήρια» το οποίο, το 2002, εντάχθηκε στην κατηγορία Super Grand Prix της Παγκόσμιας Ομοσπονδίας Κλασικού Αθλητισμού. Σπούδασε σε Γαλλία και Ελβετία. Είχε δύο γιους και μία κόρη από τον πρώτο γάμο του. Τον Δεκέμβριο του 2004 νυμφεύθηκε για δεύτερη φορά, με την Ελληνίδα ηθοποιό Μαρί Κωνσταντάτου. Τον Μάρτιο του 2017 το ζευγάρι ανακοίνωσε το διαζύγιό του λόγω οικονομικών ζητημάτων. Τον Φεβρουάριο του 2007 του επιβλήθηκε ποινή φυλάκισης 48 μηνών χωρίς αναστολή και χρηματική ποινή 15.000 ευρώ για αυθαίρετες κατασκευές στο εξοχικό του κτήμα στον Άγιο Αιμιλιανό στο Πόρτο Χέλι και συγκεκριμένα την κατασκευή λιμανιού, με καταπάτηση όχι μόνο του αιγιαλού αλλά και επέκταση της ακτής μέσα στην θάλασσα. Κατόπιν τούτου, υπέβαλε έφεση και κλήθηκε να καταβάλει χρηματική εγγύηση 100.000 ευρώ έως ότου έγινε η δίκη σε δεύτερο βαθμό το 2010 και καταδικάστηκε σε εξαγοράσιμη ποινή 28 μηνών.Απεβίωσε αιφνιδίως στις 2 Ιουλίου 2017, έχοντας όμως επί χρόνια αντιμετωπίσει προβλήματα υγείας, κυρίως όσον αφορά την καρδιά.
Δήμος Στυμφαλίας

Ο Δήμος Στυμφαλίας ήταν δήμος του νομού Κορινθίας που συστάθηκε με το πρόγραμμα Καποδίστριας από τη συνένωση παλαιότερων κοινοτήτων της περιοχής, που αποτέλεσαν στη συνέχεια τα δημοτικά διαμερίσματα του δήμου. Λειτούργησε την περίοδο 1999 -2010 οπότε και καταργήθηκε με την εφαρμογή του προγράμματος Καλλικράτης και εντάχθηκε στον νέο δήμο Σικυωνίων. Έδρα του ήταν οι Καλιανοί και ο πληθυσμός του είναι 2.852 κάτοικοι (2001).

 Ο δήμος περιλάμβανε 10 δημοτικά διαμερίσματα: Δ.δ. Καλιανών -- οι Καλιανοί [ 165 ] Δ.δ. Ασπροκάμπου -- ο Ασπρόκαμπος [ 226 ] Δ.δ. Δροσοπηγής -- η Δροσοπηγή [ 170 ] Δ.δ. Καισαρίου -- το Καίσαρι [ 517 ] Δ.δ. Καστανέας [ 309 ] η Καστανιά [ 179 ] το Καρτέριον [ 118 ] ο Μικρός Μαχαλάς [ 12 ] Δ.δ. Κεφαλαρίου -- το Κεφαλάρι [ 347 ] Δ.δ. Κυλλήνης -- η Κυλλήνη [ 122 ] Δ.δ. Λαύκας -- η Λαύκα [ 406 ] Δ.δ. Στυμφαλίας [ 208 ] η Στυμφαλία [ 180 ] τα Κιόνια [ 28 ] Δ.δ. Ψαρίου -- το Ψάρι [ 382 ] korinthia.net, Δήμος Στυμφαλίας
Σαντζάκι του Σμεντέρεβο

Το Σαντζάκι του Σμεντέρεβο (σερβικά: Смедеревски санџак) ήταν διοικητική διαίρεση της Οθωμανικής Αυτοκρατορίας στα εδάφη της Μοραβίας στην σημερινή Σερβία από το 1459 έως το 1817. Μέχρι την έναρξη της πρώτης Σερβικής επανάστασης είχε περίπου 400.000 κατοίκους, από τους οποίους περίπου 40-50.000 ήταν Μουσουλμάνοι και κυρίαρχη γλώσσα τα Σερβικά.

 Η επίσημη ονομασία του ήταν Σαντζάκι του Σμεντέρεβο που προέρχεται από το όνομα της πόλης Σμεντέρεβο που ήταν η πρώτη πρωτεύουσά του. Μετά την μεταφορά της πρωτεύουσας στο Βελιγράδι παρόλο που η επίσημη ονομασία δεν άλλαξε από τον λαό αναφερόταν «Πασαλίκι ή Σαντζάκι του Βελιγραδίου». Αυτή η εσφαλμένη ονομασία χρησιμοποιήθηκε στη συνέχεια και από ιστορικούς. Το Σαντζάκι του Σμεντέρεβο ιδρύθηκε λίγο μετά την πτώση του δεσπότη της Σερβίας το 1459. Μετά την οθωμανική κατάκτηση του Βελιγραδίου το 1521 η έδρα του διοικητή του Σαντζακίου μεταφέρθηκε στο φρούριο του Βελιγραδίου. Μέχρι το 1541 το Σαντζάκι ήταν μέρος της Ρωμυλίας , και από τότε μέχρι το τέλος του 18ου αιώνα στη Buda beglerbekluks. Στο Βελιγράδι, κατά την περίοδο της Οθωμανικής Αυτοκρατορίας, υπήρχαν 273 μουσουλμανικά τεμένη. Κατά την αυστριακή κυριαρχία (1717-1739) καταστράφηκαν πολλά τζαμιά. Ема Миљковић Бојанић: Сеоска привреда у Смедеревском санџаку 1476-1560, Историјски часопис, број 48, 2001. године
Μπερέζινα

Ο Μπερέζινα (ορθότερη προφορά Μπιαρέζινα, λευκορ. Бярэ́зіна) είναι ποταμός της Λευκορωσίας, ο μεγαλύτερος σε μήκος (613 χιλιόμετρα) από όσους βρίσκονται εξ ολοκλήρου μέσα στο λευκορωσικό έδαφος. Αποτελεί δεξιό παραπόταμο του ποταμού Δνείπερου. Οι πόλεις Μπαμπρούισκ, Μπαρύσαβ και Σβιετλαγόρσκ είναι κτισμένες στη δεξιά όχθη του Μπερέζινα. Επισης, το καταφύγιο άγριας ζωής «Μπερέζινα» δίπλα στον ποταμό συμπεριλαμβάνεται στον κατάλογο του Προγράμματος άνθρωπος και βιόσφαιρα της UNESCO.

 Ο Μπιαρέζινα πηγάζει λιγότερο από 10 χιλιόμετρα βορείως της κωμοπόλεως Ντοκσύτσυ στην Περιφέρεια Βιτσέμπσκ (βόρεια Λευκορωσία), σε γεωγραφικές συντεταγμένες πλάτος 55°01΄ Βόρειο και μήκος 27°44΄΄ Ανατολικό, και σε υψόμετρο περί τα 190 μέτρα. Ρέει γενικώς προς τα νότια-νοτιοανατολικά και χύνεται στον Δνείπερο 50 χιλιόμετρα (σε ευθεία γραμμή) βορειοδυτικά του Γόμελ, σε υψόμετρο 117 μέτρα και συντεταγμένες 52°32΄59΄΄ Β και 30°15΄01΄΄ Α. Σημαντικότεροι αριστεροί παραπόταμοι του Μπιαρέζινα είναι οι Μπομπρ και Αλά, ενώ ο σημαντικότερος δεξιός παραπόταμος είναι σαφώς ο Σβίσλατς, ο οποίος διαρρέει και την πρωτεύουσα της Λευκορωσίας, το Μινσκ. Η λεκάνη απορροής του Μπιαρέζινα ή Μπερέζινα έχει έκταση 24.500 τ.χλμ., ενώ η μέση παροχή του φθάνει τα 145 κυβικά μέτρα ανά δευτερόλεπτο. Η στρατιά του Μεγάλου Ναπολέοντα υπέστη βαριές απώλειες (περίπου 36.000 άνδρες) για να περάσει στη δυτική όχθη του ποταμού τον Νοέμβριο του 1812 στην ομώνυμη μάχη, κατά την υποχώρησή του από τη Ρωσία. Από τότε η λέξη «Μπερέζινα» χρησιμοποιείται στη γαλλική γλώσσα και ως συνώνυμο της καταστροφής. Ο στρατός του Καρόλου ΙΒ΄ της Σουηδίας διέσχισε το ποτάμι στις 25 Ιουνίου 1708, κατά την εκστρατεία του εναντίον του Μεγάλου Πέτρου της Ρωσίας στον Μέγα Βόρειο Πόλεμο. Σημαντικές δυνάμεις του γερμανικού στρατού παγιδεύθηκαν και εμποδίστηκαν να διαβούν τον Μπερέζινα το καλοκαίρι του 1944, στις επιθέσεις του Μπαμπρούισκ και του Μινσκ, κατά τις τελευταίες φάσεις της Επιχειρήσεως Μπαγκρατιόν (Β΄ Παγκόσμιος Πόλεμος). Συγκρούσεις στον ποταμό σημειώθηκαν μεταξύ γερμανικών και ρωσικών/σοβιετικών δυνάμεων και κατά τον Α΄ Παγκόσμιο Πόλεμο, το 1917-1918.
Γενικές εκλογές Γκάνας (2016)

Γενικές εκλογές διεξήχθησαν στην Γκάνα στις 7 Δεκεμβρίου 2016 για να εκλέξουν τον πρόεδρο και τα μέλη του κοινοβουλίου. Η ψηφοφορία αρχικά είχε προγραμματιστεί για τις 7 Νοεμβρίου 2016, αλλά η ημερομηνία εκείνη απορρίφθηκε αργότερα από το κοινοβούλιο. Ο πρώην υπουργός Εξωτερικών Νάνα Ακούφο-Άντο από το Νέο Πατριωτικό Κόμμα της αντιπολίτευσης εξελέγη πρόεδρος στην τρίτη του προσπάθεια, νικώντας τον κάτοχο της προεδρίας, Τζον Μαχάμα του Εθνικού Δημοκρατικού Κογκρέσου. Τα αποτελέσματα των εκλογών ανακοινώθηκαν στις 9 Δεκεμβρίου 2016, λόγω καθυστέρησης της ψηφοφορίας σε δύο περιοχές. Στις 19:51 τοπική ώρα, ο Μαχάμα παραδέχθηκε την ήττα του. Στις 20:45, η Εκλογική Επιτροπή δήλωσε ότι Ακούφο-Άντο είχε νικήσει τον Μαχάμα από τον πρώτο γύρο, στην πρώτη φορά που ένας εν ενεργεία πρόεδρος της Γκάνας δεν κατάφερε να κερδίσει μια δεύτερη θητεία.

 Ο Πρόεδρος εκλέγεται χρησιμοποιώντας το σύστημα της εκλογής σε 2 γύρους, ενώ το 275 μέλη του Κοινοβουλίου εκλέγονται σε μονοεδρικές εκλογικές περιφέρειες, χρησιμοποιώντας το πλειοψηφικό σύστημα. Οι ψηφοφόροι θα πρέπει να είναι υπήκοοι της Γκάνας, ηλικίας τουλάχιστον 18 ετών, αν και εκείνοι που κρίνονται διανοητικά ανάπηροι, χάνουν το δικαίωμα ψήφου. Οι υποψήφιοι βουλευτές πρέπει να είναι πολίτες της Γκάνας και ηλικίας τουλάχιστον 21 ετών, και είτε να διαμένουν στην εκλογική τους περιφέρεια ή να έχουν ζήσει εκεί για τουλάχιστον από πέντε ως και δέκα χρόνια, πριν από τις εκλογές. Πάνω από 16 άτομα υπέβαλαν αίτηση στην εκλογική επιτροπή για το αξίωμα του προέδρου. Ωστόσο, 13 προεδρικοί υποψήφιοι αποκλείστηκαν λόγω λαθών στη διαδικασία κατάθεσης των δικαιολογητικών τους. Στους αποκλεισθέντες υποψήφιους συμπεριλαμβάνεται και η πρώην πρώτη κυρία Νανά Ρόλινγκς, αρχηγός του Εθνικού Δημοκρατικού Κόμματος. Υπήρξε κάποια αντιπαράθεση, λόγω των ισχυρισμών ότι οι υποψήφιοι είχαν αποκλειστεί για πολιτικούς λόγους. Η Εκλογική Επιτροπή αρνήθηκε όλες τις κατηγορίες. Μετά τον αποκλεισμό, έμειναν μόνο τέσσερις υποψήφιοι. Ωστόσο, ο υποψήφιος του Προοδευτικού Λαϊκού Κόμματος (PPP) Πάα Κουέζι Εντουόμ προσέφυγε στο δικαστήριο κατά της εκλογικής επιτροπής λόγω του αποκλεισμού του. Εν τέλει, το δικαστήριο αποφάνθηκε υπέρ του, επιτρέποντάς του να συμμετάσχει στον προεκλογικό αγώνα. Δύο άλλοι υποψήφιοι που αποκλείστηκαν, επίσης, ακολούθησαν το παράδειγμά του Εντουόμ, με αποτέλεσμα να υπάρχουν επτά υποψήφιοι. Ο Άιβορ Γκρίνστριτ από τη Σύμβαση του Λαϊκού Κόμματος ήταν ο πρώτος υποψήφιος ΑΜΕΑ που έλαβε μέρος σε προεδρική εκλογή. Η ημερομηνία των εκλογών άλλαξε από τις 7 Δεκεμβρίου στις 7 Νοεμβρίου και ξανά ορίστηκε για τις 7 Δεκεμβρίου με απόφαση του Ανωτάτου Δικαστηρίου. Η Εκλογική Επιτροπή απέκλεισε 13 υποψηφίους για τις προεδρικές εκλογές. Το Ανώτατο Δικαστήριο διέταξε την Εκλογική Επιτροπή να επιτρέψει στους αιτούντες που αποκλείστηκαν να κάνουν διορθώσεις στις αιτήσεις τους. Ανά περιφέρεια